Broj: 711-I-647-M-167/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivana Paladine, ministra graditeljstva, prostornog uređenja i državne imovine,** za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

**I. Sukladno odredbama ZSSI-a nema zapreke da trgovačko društvo Kupari Luxury Hotels d.o.o., u kojem obveznik Ivan Paladina, ministar graditeljstva, prostornog uređenja i državne imovine ima 10 % udjela u vlasništvu, u pravnom poslu projekt Kupari I. koji je nastao prije nego je postao obveznikom ZSSI/21-a, sklopi Aneks ugovora s Ministarstvom graditeljstva, prostornog uređenja i državne imovine, o čemu će odlučivati Vlada Republike Hrvatske.**

**II. Ukazuje se obvezniku da je sukladno članku 9. ZSSI/21-a, u svrhu očuvanja vlastitog integriteta i jačanja transparentnosti u obnašanju javnih dužnosti, u situaciji potencijalnog sukoba interesa iz točke I. izreke dužan državnom tajniku te svim osobama u Ministarstvu graditeljstva, prostornog uređenja i državne imovine i članovima Vlade Republike Hrvatske koji na bilo koji način sudjeluju ili odlučuju u provedbi projekta Kupari I., deklarirati okolnost da je suvlasnik trgovačkog društva Kupari Luxury Hotels d.o.o., kao i da o tome obavijesti javnost putem službene internetske stranice navedenog Ministarstva.**

**III. Povjerenstvo ukazuje obvezniku Ivanu Paladinu da je, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost ministar graditeljstva, prostornog uređenja i državne imovine koristi za probitak povezane pravne osobe, dužan izuzeti se od svakog, pa i posrednog oblika sudjelovanja u provedbi projekta Kupari I. na razini Ministarstva graditeljstva, prostornog uređenja i državne imovine kao i raspravljanja i odlučivanja na Vladi Republike Hrvatske o tome, te za poduzimanje tih radnji ovlastiti državnog tajnika navedenog Ministarstva.**

Obrazloženje

Zahtjev za davanjem mišljenja Povjerenstva podnio je Ivan Paladina, ministar graditeljstva, prostornog uređenja i državne imovine. U knjigama ulazne pošte Povjerenstva zahtjev je zaprimljen 29. ožujka 2022. pod poslovnim brojem 711-U-3839-M-167/22-01-3, povodom kojeg se vodi predmet broj M-167/22.

Člankom 3. stavkom 4. podstavkom ZSSI/21-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, stoga je Ivan Paladina povodom obnašanja dužnosti ministra graditeljstva, prostornog uređenja i državne imovine zakonski obveznik.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je rješenjem Vlade Republike Hrvatske, KLASA: 080-02/22-01/23, URBROJ: 50301-15/28-22-05 od 9. ožujka 2022. imenovan ministrom prostornoga uređenja, graditeljstva i državne imovine te da je u razdoblju od 2015. do 2018. obavljao funkciju direktora trgovačkog društva Avenue ulaganja d.o.o., u kojem ima 10 % udjela u vlasništvu (temeljnom kapitalu).

Navodi da je navedeno trgovačko društvo, kao član zajednice ponuditelja, temeljem provedenog javnog natječaja odabrano za investitora u Projektu Kupari I., te da je s tadašnjim Središnjim državnim uredom za upravljanje državnom imovinom dana 31. ožujka 2016. sklopljen Ugovor o realizaciji projekta Kupari I., odnosno dana 12. lipnja 2018. Aneks navedenom Ugovoru, koje je ugovore ispred trgovačkog društva Avenue ulaganja d.o.o. potpisao osobno kao direktor društva. Nadalje ističe da bi Projekt Kupari I., prema njegovim saznanjima, mogao doći u fazu sklapanja novog aneksa, koji se postupak vodi u Ministarstvu prostornog uređenja, graditeljstva i državne imovine, a odluku o sklapanju istog donosi Vlada Republike Hrvatske.

Obveznik navodi da trenutno, kao niti u posljednjih nekoliko godina, nije uključen u upravljanje društvom Kupari Luxury Hotels d.o.o., ranije trgovačkim društvom Avenue ulaganja d.o.o., a samim time niti projektom. Napominje da je na širem kolegiju u Ministarstvu prostornog uređenja, graditeljstva i državne imovine obavijestio sve suradnike kako ni bilo koji način neću biti uključen u projekt Kupari I., te da će upravljačka prava koja proizlaze iz vlasništva nad poslovnom udjelom prenijeti na treću osobu, u skladu s odredbama ZSSI/21-a, u roku od 60 dana od stupanja na dužnost ministra, dok će sve ovlasti vezane uz projekt Kupari I. prenijeti na državnu tajnicu Sanju Bošnjak.

Slijedom navedenog, traži mišljenje Povjerenstva kako treba postupiti u ovoj situaciji, u cilju izbjegavanja sukoba interesa i postupanja prema pozitivnim zakonskim propisima.

Člankom 7. stavkom 1. podstavkom c) ZSSI/21-a kojim su propisana zabranjena djelovanja obveznika propisana je i zabrana zlouporabe posebnih prava obveznika koja proizlaze ili su potrebna za obavljanje dužnosti.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Sukladno članku 5. stavku 6. ZSSI/21-a povezane osobe su članovi obitelji obveznika iz članka 5. stavka 3. Zakona te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 20. stavkom 1. ZSSI/21, propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu

Člankom 20. stavkom 6. ZSSI/21, propisano je da se odredbe članka 20. Zakona ne primjenjuju na aktivnosti na temelju poslovnih odnosa koji su zaključeni prije nego što je obveznik započeo s obnašanjem dužnosti te da je započinjanjem obnašanja dužnosti obveznik dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

U ovoj je situaciji poslovni odnos između trgovačkog društva Kupari Luxury Hotels d.o.o., u kojem je Ivan Paladina vlasnik 10% poslovnih udjela, nastao sa Središnjim državnim uredom za upravljanje državnom imovinom, čije je poslove preuzelo Ministarstvo graditeljstva, prostornog uređenja i državne imovine, prije nego je postao obveznik, odnosno prije nego bi se na ovu situaciju primjenjivala odredba članka 20. stavka 1. ZSSI/21-a.

Navedeno trgovačko društvo se temeljem okolnosti vlasništva s obveznikom nalazi u odnosu interesne povezanosti, koji ne može biti nepristran i objektivan kada bi u izvršavanju ovlasti koje ima poduzimao radnje u odnosu na predmetno trgovačko društvo, odnosno obveznik se nalazi u situaciji potencijalnog sukoba interesa s obzirom da je po funkciji u prilici odlučivati o poslovnim interesima poslovnog subjekta u kojem ima 10% udjela u vlasništvu.

S obzirom da je do predmetnog poslovnog odnosa došlo prije nego je Ivan Paladina postao zakonski obveznik, navedeni je dužan, sukladno članku 8. stavku 1. ZSSI/21-a, uskladiti svoje aktivnosti po istom odnosu u cilju otklanjanja mogućeg i sprječavanja predvidljivog sukoba interesa.

Naime, u ovoj situaciji postoji kolizija privatnog interesa obveznika s javnim interesom sprječavanja privatnih utjecaja na donošenje odluka u obnašanju javnih dužnost, pri čemu je obveznik uvijek pozvan ponajprije zaštititi javni interes i poduzeti sve što je potrebno da u obnašanju dužnosti odijeli privatni interes od javnog, te ne smije koristiti ovlasti koje ima kao ministar graditeljstva, prostornog uređenja i državne imovine kako bi utjecao na ostvarivanje poslovnih ili financijskih interesa navedenog trgovačkog društva, što bi ga dovelo u povredu ZSSI/21-a.

S obzirom da se nalazi u potencijalnom sukobu te da bi trebao spriječiti nastanak stvarnog sukoba interesa, ukazuje se obvezniku da je sukladno članku 9. stavku 1. ZSSI/21-a, u cilju očuvanja vlastitog integriteta te jačanja povjerenja u odluke koje donosi tijelo javne vlasti u kojem obnaša dužnost, dužan prije svega javnosti putem objave na internetskoj stranici Ministarstva graditeljstva, prostornog uređenja i državne imovine, a potom i državnom tajniku te svim službenicima tog Ministarstva koji bi na bilo koji način sudjelovali ili odlučivali u provedbi projekta Kupari I., deklarirati okolnost da je suvlasnik trgovačkog društva Kupari Luxury Hotels d.o.o. Navedenu okolnost trebalo bi deklarirati i članovima Vlade Republike Hrvatske, koja odlučuje u predmetnom projektu.

Na taj način skreće se pozornost osobama koje poduzimaju radnje, ali i zainteresiranoj javnosti, na potrebu povećane kontrole provedbe predmetnog projekta te, ukoliko dođe do sklapanja aneksa ugovora, na potrebu provođenja nadzora nad izvršavanjem istog.

Nadalje, nakon deklariranja ove okolnosti obveznik je dužan izuzeti se od bilo kakvog postupanja vezanog za projekt Kupari I., što uključuje i potpisivanje aneksa ugovora, te za to ovlastiti državnog tajnika kada postupa na razini Ministarstva graditeljstva, prostornog uređenja i državne imovine, ali i radnih tijela te sjednicama Vlade Republike Hrvatske, jer se primjenom instituta izuzimanja i delegiranja u ovoj situaciji otklanja sumnja da je obveznik koristio položaj ministra u cilju postizanja probitka povezane osobe.

Isto tako, treba naglasiti da se ovim Aneksom ugovora mogu drukčije regulirati pojedini elementi temeljenog ugovora kojim je inicijalno nastao poslovni odnos, ali ne na način da se istim mijenjaju ili dopunjuju ugovorne odredbe iz kojih bi proizlazilo da se radi o novom poslovnom odnosu, jer bi tada došlo do primjene odredbe članka 20. stavka 1. ZSSI/21-a o zabrani nastanka poslovnog odnosa s tijelom javne vlasti u kojem obveznik obnaša dužnost.

Konačno, nakon eventualnog sklapanja aneksa ugovora, obveznik je dužan izuzeti se i od nadzora nad izvršavanjem ispunjenja preuzetih ugovornih obvezi te bilo koje radnje koju bi u tu svrhu poduzimalo navedeno Ministarstvo vezano za projekt Kupari I.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Paladina, elektroničkim putem
2. Objava na internetskoj stranici Povjerenstva
3. Pismohrana